b'\n_START_ARTICLE_\nVygaudas U\xc5\xa1ackas\n_START_SECTION_\nBiografija\n_START_PARAGRAPH_\nSenelis Adomas U\xc5\xa1ackas buvo Bajori\xc5\xa1ki\xc5\xb3 dvaro savininkas, vald\xc4\x97 per 135 hektarus \xc5\xbeem\xc4\x97s, kurioje augino javus. 1941\xc2\xa0m. bir\xc5\xbeelio 14 d. j\xc4\xaf su \xc5\xbemona Teofile, dukra Irena ir s\xc5\xabnumi Raimundu, b\xc5\xabsimo diplomato t\xc4\x97vu, i\xc5\xa1tr\xc4\x97m\xc4\x97 \xc4\xaf Sibir\xc4\x85. 1946 m. gr\xc4\xaf\xc5\xbeusi \xc4\xaf Lietuv\xc4\x85 \xc5\xa1eima apsistojo Ukmerg\xc4\x97je, U\xc5\xbeupio rajone, o Vygaudo t\xc4\x97vai i\xc5\xa1va\xc5\xbeiavo \xc4\xaf Skuodo rajon\xc4\x85. _NEWLINE_1982\xc2\xa0m. baig\xc4\x97 Skuodo 2-\xc4\x85j\xc4\x85 vidurin\xc4\x99 mokykl\xc4\x85. Vietin\xc4\x97je roko grup\xc4\x97je grojo mu\xc5\xa1amaisiais. Ne\xc4\xafstoj\xc4\x99s \xc4\xaf teis\xc4\x99 dirbo da\xc5\xbeytoju. 1983-1985 m. atliko tarnyb\xc4\x85 sovietin\xc4\x97je armijoje Karagandoje (Kazachstanas). 1985-1990\xc2\xa0m. studijavo VU Teis\xc4\x97s fakultete, \xc4\xafgijo teisininko kvalifikacij\xc4\x85. 1990 m. vienas Vilniaus universiteto Student\xc5\xb3 atstovyb\xc4\x97s atk\xc5\xabr\xc4\x97j\xc5\xb3 ir pirmasis jos prezidentas. 1990\xc2\xa0m. sta\xc5\xbeavosi Oslo universitete (Universitetet i Oslo, Norvegija), politikos moksl\xc5\xb3 ir tarptautin\xc4\x97s ekonomikos srityje, 1991\xc2\xa0m. Orhuso universitete (Aarhus Universitet, Danija) politikos moksl\xc5\xb3 srityje._NEWLINE_1991\xe2\x80\x931992\xc2\xa0m. LR u\xc5\xbesienio reikal\xc5\xb3 ministerijos (URM) Vakar\xc5\xb3 Europos \xc5\xa1ali\xc5\xb3 skyriaus II-asis sekretorius. 1992\xe2\x80\x931996\xc2\xa0m. LR misijos prie Europos Bendrijos ir NATO patar\xc4\x97jas. 1996\xe2\x80\x931999\xc2\xa0m. URM politikos departamento direktorius. 1999\xe2\x80\x932000\xc2\xa0m. u\xc5\xbesienio reikal\xc5\xb3 viceministras. 2000\xe2\x80\x932001\xc2\xa0m. vyriausiasis deryb\xc5\xb3 d\xc4\x97l \xc4\xafstojimo \xc4\xaf ES derybininkas, ambasadorius ypatingiems pavedimams.  2001\xe2\x80\x932006\xc2\xa0m. LR nepaprastasis ir \xc4\xafgaliotasis ambasadorius JAV ir Meksikoje, 2006\xe2\x80\x932008\xc2\xa0m. Jungtin\xc4\x97je Karalyst\xc4\x97je.  2005 m. vienas projekto \xe2\x80\x9eMisija Sibiras\xe2\x80\x9c iniciatori\xc5\xb3._NEWLINE_Nuo 2008\xc2\xa0m. gruod\xc5\xbeio 4 d. Andriaus Kubiliaus Vyriausyb\xc4\x97je\xc2\xa0\xe2\x80\x93 LR u\xc5\xbesienio reikal\xc5\xb3 ministras.  2010\xc2\xa0m. sausio 21 d. i\xc5\xa1 \xc5\xa1io posto atsistatydino, po to, kai prezident\xc4\x97 Dalia Grybauskait\xc4\x97 parei\xc5\xa1k\xc4\x97 nepasitik\xc4\x97jim\xc4\x85 juo, konstatavusi, kad \xe2\x80\x9eministras negali tur\xc4\x97ti asmenin\xc4\x97s u\xc5\xbesienio politikos ir j\xc4\x85 vykdyti nederindamas su valstyb\xc4\x97s vadove, o kartais ir su ministru pirmininku\xe2\x80\x9c.  Nuo 2010\xc2\xa0m. baland\xc5\xbeio m\xc4\x97n. TS-LKD narys.  2010\xe2\x80\x932013\xc2\xa0m. ES specialusis \xc4\xafgaliotinis ir Bendrijos misijos vadovas Afganistane. Nuo 2013\xc2\xa0m. rugs\xc4\x97jo m\xc4\x97n. iki 2017 m. spalio m\xc4\x97n. ES atstovyb\xc4\x97s Rusijos Federacijoje vadovas.  2017-2018 m. Kauno technologijos universiteto Europos instituto direktorius._NEWLINE_Moka rus\xc5\xb3, angl\xc5\xb3 ir pranc\xc5\xabz\xc5\xb3 kalbas._NEWLINE_Su \xc5\xbemona Loreta (g. 1966) susipa\xc5\xbeino \xe2\x80\x9eAtgimimo\xe2\x80\x9c redakcijoje. Vaikai: Raimundas (g. 1991), Paula (g. 1993).'